మెర్సల్
మెర్సల్ 2017లో విడుదలైన తమిళ భాషలో వెలువడిన యాక్షన్ థ్రిల్లర్ సినిమా.ఈ సినిమాకు అట్లీ, కె. వి. విజయేంద్ర ప్రసాద్, ఎస్.రమణ గిరివాసన్ (మాటలు) రచనా సహకారం అందించగా అట్లీ దర్శకత్వం వహించాడు. విజయ్ ఈ సినిమాలో సమంత, నిత్య మేనన్‌, కాజల్ అగర్వాల్ సరసన త్రిపాత్రాభినయం చేశాడు. ఈ చిత్రానికి ఎ.ఆర్.రెహమాన్ సంగీత దర్శకత్వం వహించగా, జి.కె.విష్ణు ఛాయాగ్రహణాన్ని, రూబెన్ కూర్పును చేపట్టారు.
ఈ సినిమా నిర్మాణం ఫిబ్రవరి 2017లో ప్రారంభమైంది. ఈ చిత్రంలో సత్యరాజ్, ఎస్.జె.సూర్య, వడివేలు మొదలైన వారు నటించారు. ఈ సినిమా శ్రీ తెనదల్ ఫిలింస్ సంస్థ నిర్మించిన 100వ చిత్రం కావడం విశేషం. ఈ సినిమా 2017, అక్టోబర్ 18వ తేదీన దీపావళి పండుగనాడు ప్రపంచవ్యాప్తంగా విడుదల అయ్యింది. ఈ సినిమా తెలుగు డబ్బింగ్ అదిరింది 2017, నవంబర్ 9వ తేదీన విడుదలైంది. ఈ సినిమా హిందీ వెర్షన్ గోల్డ్‌మైన్స్ టెలిఫిలింస్ సంస్థ ద్వారా విడుదల కానున్నది.
ఈ సినిమా వాణిజ్యపరంగా విజయవంతమైంది. ప్రపంచవ్యాప్తంగా ₹251 కోట్ల ($39.5 మిలియన్ల) వ్యాపారం చేసి తమిళ సినిమా చరిత్రలో ఐదవ అత్యంత ఆదాయం పొందిన చిత్రంగా పేరు గడించింది. కాగా ఇది విజయ్ సినీ జీవితంలో అత్యధిక వ్యాపారం చేసిన చిత్రం. ఈ సినిమా 100రోజులు ఆడింది. ఈ సినిమా యునైటెడ్ కింగ్‌డమ్‌ నేషనల్ ఫిల్మ్‌ అవార్డులకు ఉత్తమ విదేశీ చిత్రం కేటగరీలో ప్రతిపాదించబడింది. విజయ్ ఇదే అవార్డుకు ఉత్తమ సహాయనటుడు విభాగంలో పరిశీలనకు ప్రతిపాదించ బడ్డాడు.
డాక్టర్ మారన్ (విజయ్) నిస్వార్థపరంగా వైద్య వృత్తిని కొనసాగిస్తుంటాడు. కేవలం ఐదు రూపాయలకే వైద్యం అందిస్తుంటాడు. వెట్రి (విజయ్) పాపులర్ మెజిషియన్. డాక్టర్ మారన్ అందించిన అత్యుత్తమ వైద్య సేవలకు గుర్తింపుగా ఫ్రాన్స్ దేశం అవార్డు ప్రకటిస్తుంది. ప్యారిస్‌లో జరిగే కార్యక్రమంలో అవార్డు అందుకొంటాడు. అదే సమయంలో వెట్రీ మ్యాజిక్ ప్రదర్శన ప్యారిస్‌లో జరుగుతుంది. మ్యాజిక్ ప్రదర్శనలో భాగంగా ప్రపంచ గుర్తింపు పొందిన డాక్టర్‌ను వెట్రీ చంపి పగ తీర్చుకొంటాడు. డాక్టర్‌ను చంపిన వెట్రీ కూడా మారన్ మాదిరిగా ఉండటంతో మారన్‌ను పోలీసులు అరెస్ట్ చేస్తారు. మారన్ అరెస్ట్‌ను చూసి ప్రపంచంలోనే గుర్తింపు పొందిన డేనియల్ (ఎస్‌జే సూర్య) కంగుతింటాడు. ఆ తర్వాత మారన్‌ను చంపేందుకు ప్రయత్నిస్తుంటాడు. మారన్‌ను డేనియల్ ఎందుకు చంపాలనుకొంటాడు? మారన్‌ను చూసి భయపడాల్సిన అవసరం డేనియల్ ఎందుకు ఏర్పడింది. ఇక ఈ కథకు కాజల్ అగర్వాల్, సమంత, నిత్యమీనన్ ఏ విధంగా తోడ్పాడ్డాడు అనే విషయాలకు సమాధానమే మెర్సల్ చిత్రం.
సేవ కోసం కాకుండా పక్కా బిజినెస్‌గా మారిన వైద్య వృతిపై దర్శకుడు సంధించిన సినీ విమర్శనాస్త్రం మెర్సల్ చిత్రం. వైద్య రంగంలో జరిగే కమిషన్ల దందా, ప్రైవేట్ హాస్పిటల్స్ దందాను దర్శకుడు అట్లీ కళ్లకు కట్టినట్టు చూపించాడు. ఈ రకమైన కథకు హృదయాన్ని పిండి వేసే సన్నివేశాలను బలంగా చిత్రించాడు. సినిమా తొలి భాగంలో యాక్సిడెంట్ గురైన ఓ బాలిక ఎపిసోడ్స్ ప్రేక్షకులను కంటతడి పెట్టించేతగా ఉంది. డబ్బుకు ఆశపడి కొందరు వైద్యులు చేసే దుర్మార్గాలను పచ్చిగా చూపించబడింది.
రెండవ సగంలో ఓ గ్రామ పెద్ద వెట్రి మారన్ (విజయ్) కథ ఫ్లాష్ బ్యాక్‌తో ఆరంభమవుతుంది. పేదల కోసం పరితపించే వెట్రీ మారన్ క్యారెక్టర్ చక్కగా రూపొందించాడు. ఇక వెట్రీ మారన్ భార్య (నిత్యమీనన్) నటన సెకండాఫ్‌కు ప్రాణం పోసింది. గర్భవతి అయిన నిత్య మీనన్ వైద్యుల దుర్మార్గానికి గురై ప్రాణాలు కోల్పోయే ఎపిసోడ్ సినిమాకు హైలెట్. వెట్రీ మారన్ చనిపోయే ఎపిసోడ్‌లో యాక్షన్ పార్ట్ అద్భుతంగా చిత్రీకరించారు.అట్లీ దర్శకత్వంలో విజయ్ నటించిన "తెరి" విజయవంతమయ్యాక ఆ జోడీతో మరొక ప్రాజెక్టు కోసం శ్రీ తెనదల్ ఫిలింస్ సంస్థ సెప్టెంబరు 2016లో ఒప్పందం కుదుర్చుకుంది. ఈ సినిమా కథ కోసం "", "బజరంగి భాయిజాన్ " వంటి సూపర్ హిట్ సినిమాలకు కథను అందించిన కె. వి. విజయేంద్ర ప్రసాద్ను ఎంపిక చేశారు. ఈ చిత్రంలో యాక్షన్ సన్నివేశాలను అనల్ అరసు డైరెక్ట్ చేశాడు. అట్లీ సినిమాలకు పనిచేసేఎ జార్జ్ సి. విలియమ్స్ అనే కెమెరామాన్ ఈ చిత్రానికి అనుకున్నారు కానీ మరొక ప్రాజెక్టుతో సంఘర్షణ కారణంగా జి.కె.విష్ణుకు ఈ సినిమా ద్వారా కెమెరామాన్‌గా తొలి అవకాశం లభించింది. ఈ సినిమాలో నటించడానికి విజయ్ కొన్ని ఇంద్రజాల కిటుకులు మేసిడోనియాకు చెందిన గోగో రెక్విమ్‌, కెనడాకు చెందిన రామన్ శర్మ, బల్గేరియాకు చెందిన డానీ బెలెవ్‌ అనే ముగ్గురు ఇంద్రజాలికుల వద్ద నేర్చుకున్నాడు.
ఈ చిత్రంలో ముగ్గురు ప్రముఖ నటీమణులు కాజల్ అగర్వాల్, నిత్య మేనన్‌ మరియు సమంతలను ఎన్నుకున్నట్లు నిర్మాతలు జనవరి 2017లో ప్రకటించారు. ఎస్.జె.సూర్య, సత్యరాజ్, కమెడియన్ వడివేలు, కోవై సరళ, సత్యన్, రాజేంద్రన్‌లను మిగిలిన పాత్రలకు ఎంపిక చేసుకున్నారు. ఎస్.జె.సూర్య ఈ సినిమాలో విలన్ పాత్రను పోషించాడు. సంగీత దర్శకుడు ఎ.ఆర్.రెహమాన్, ఎడిటర్ రూబెన్, కాస్ట్యూమ్‌ డిజైనర్ నీరజ కోన, కెమెరామ్యాన్‌గా జి.కె.విష్ణు (తొలి అవకాశం)లను సాంకేతిక వర్గంలో చేర్చుకున్నారు. ముందు నిత్య మేనన్‌ పాత్రకోసం జ్యోతికను తీసుకోవాలని భావించారు కాని కారణాంతరాల వల్ల ఆ అవకాశం నిత్య మేనన్‌కు దక్కింది.
ఈ సినిమా ముహూర్తం షాట్ చెన్నైలోని ఆదిత్యరాం స్టూడియోలో 2017 ఫిబ్రవరి 1వ తేదీన తీశారు. ఈ చిత్రం యూనిట్ ఒక పాటను రాజస్థాన్ లోని జైసల్మేర్‌లో వేసవి కాలంలో మండే ఎండలలో చిత్రించారు. ఈ చిత్రంలోని కొన్ని సన్నివేశాలను పోలండ్ , మేసిడోనియా దేశాలలో చిత్రీకరించారు. మన దేశంలో ఈ సినిమాకు చెందిన షూటింగు చెన్నై, రాజస్థాన్‌కు చెందిన జై సల్మేర్‌, ఆంధ్రప్రదేశ్‌కు చెందిన కోనసీమ ప్రాంతాలలో జరిగింది. దక్షిణ భారతదేశ ఫిలిం ఎంప్లాయీస్ ఫెడరేషన్ చేసిన నిరవధిక సమ్మె కారణంగా ఈ సినిమా షూటింగులో జాప్యం ఏర్పడింది.
ఈ సినిమా పాటలు వివేక్ వ్రాయగా ఎ.ఆర్.రెహమాన్ సంగీతం సమకూర్చాడు. ఈ సినిమా ఆడియో 2017 ఆగస్టు 20న సోనీ మ్యూజిక్ సంస్థ విడుదల చేసింది. ఈ విడుదల కార్యక్రమాన్ని సన్ టి.వి. ప్రత్యక్ష ప్రసారం చేసింది. ఈ సినిమా పాటలను విడుదలైన పది రోజులలో 100 మిలియన్ల మంది విని తమిళ సినీ సంగీత ప్రపంచంలో ఒక రికార్డు సృష్టించారు.
ఈ సినిమా దీపావళి పండుగ సందర్భంగా 2017, అక్టోబర్ 18న విడుదల అయ్యింది.
ఈ సినిమా ప్రపంచ వ్యాప్తంగా మొదటి వారంలో 170 కోట్లను వసూలు చేసింది. 12 రోజులలో ఈ సినిమా వసూళ్లు 200 కోట్ల లక్ష్యాన్ని అధిగమించింది. అందులో 130 కోట్లు ఒక్క భారత దేశం నుండి వసూలయ్యింది. మిగిలిన 70 కోట్లు మలేసియా, శ్రీలంక, అమెరికా, ఇంగ్లాండు దేశాల నుండి వసూలయ్యింది. ఈ సినిమా విజయ్ సినీ జీవితంలో 100 కోట్ల క్లబ్బులో చేరిన మొట్టమొదటి సినిమా. 
ఈ సినిమాపై విమర్శకుల నుండి అనుకూలమైన సమీక్షలు, విమర్శలు వచ్చాయి. హిందుస్తాన్ టైమ్స్ పత్రిక ఈ సినిమాకు 5 పాయింట్లకు గాను 3 పాయింట్ల రేటింగు ఇవ్వగా, టైమ్స్ ఆఫ్ ఇండియా పత్రిక 3.5 స్టార్ల రేటింగును ఇచ్చింది.
ఈ సినిమా విడుదలకు ముందు అనేక సంస్థలు ఈ సినిమాలో వ్యక్తం చేసిన అనేక అభిప్రాయాలను వ్యతిరేకించాయి. భారత దేశంలోని అధికార పార్టీ అయిన భారతీయ జనతా పార్టీ ఈ సినిమా కథానాయకుడు విజయ్ సినిమాలో జి.ఎస్.టి విషయంపై, డిజిటల్ ఇండియా పథకంపై గుప్పించిన విమర్శలపై తీవ్రంగా మండిపడింది., ఆ సన్నివేశాలను తొలగించాలని ఆ పార్టీ డిమాండ్ చేసింది. అయితే విపక్షాలు, అనేక మంది తమిళ సినిమా ప్రముఖులు అధికారపక్షం చేస్తున్న డిమాండ్లు భావప్రకటనా స్వేచ్ఛకు భంగం వాటిల్లే విధంగా ఉన్నాయని పేర్కొంటూ సినిమాకు అండగా నిలిచాయి.
తమిళనాడు ప్రభుత్వ డాక్టర్ల సంఘం వంటి అనేక వైద్య సంఘాలు ఈ సినిమాలో ప్రభుత్వ ఆసుపత్రులలో డాక్టర్లను నీచంగా చిత్రించడాన్ని ఖండించాయి.